সৃজনশীল অনুপ্রেরণায় ঋদ্ধ একজন শিল্পীই কেবল তাঁর সৃষ্টির নিত্য তাড়নার মধ্য দিয়ে কল্পনার কথা বলতে পারেন। চিত্রকর্ম তো কল্পনা, সৃষ্টি ও ছন্দের সম্মিলন, ভিন্ন-ভিন্ন মাধ্যমে নন্দনতাত্ত্বিক অভিজ্ঞতার বহিঃপ্রকাশ। সৃষ্টিশীলতার সার্বক্ষণিক তাড়নার সঙ্গে অপরিমেয়কে পরিমাপের প্যাশনের মিলন ঘটলেই তা মহৎ শিল্পের উৎস হয়ে ওঠে। রোকেয়া সুলতানার জন্য এমন উৎসের কোনো ঘাটতি নেই। রোকেয়ার চিত্রকর্ম যেন তাঁর মাটির ঘ্রাণকে ধারণ করে মন-মাতানো হাওয়া হয়ে আসে, মুক্ত করে দেয় আবেগরুদ্ধ শিল্পীকে। প্রতিটি শিল্পকর্মই তার কাল ও বৈশিষ্ট্যের ধারক। ইমাজিনেটিভ ইমেজকে চিত্রকর্মের একটি ধারায় পরিণত করতে একবিংশ শতকের দ্বিতীয় দশকটি নিশ্চিতভাবেই তাৎপর্যপূর্ণ বলে বিবেচিত হবে।